Deklaracija o unaprjeđenju odnosa i rješavanju otvorenih pitanja između Republike Hrvatske i Republike Srbije
Deklaracija
o unaprjeđenju odnosa i rješavanju otvorenih pitanja
između Republike Hrvatske i Republike Srbije                                        

U cilju unaprjeđenja bilateralnih odnosa, regionalne suradnje i stabilnosti te rješavanja otvorenih pitanja između dviju država, predsjednica Republike Hrvatske Kolinda Grabar-Kitarović i predsjednik Vlade Republike Srbije Aleksandar Vučić dogovorili su se sporazumno i aktivno pokrenuti ili ubrzati sljedeće procese:

1. Unaprijediti bilateralnu zaštitu manjina – hrvatske u Republici Srbiji i srpske u Republici Hrvatskoj – temeljem Sporazuma između Republike Hrvatske i Srbije i Crne Gore o zaštiti prava srpske i crnogorske manjine u Republici Hrvatskoj i hrvatske manjine u Srbiji i Crnoj Gori, potpisanog 15. studenoga 2004. u Beogradu, te Okvirne konvencije za zaštitu nacionalnih manjina, usvojene od strane Vijeća Europe 10. studenoga 1994. u Strasbourgu.
2. Odmah aktivno pristupiti pregovorima državnih komisija o određivanju granične crte između Republike Hrvatske i Republike Srbije, temeljem međunarodnog prava. Dvije države nemaju nikakvih teritorijalnih zahtjeva, a u slučaju da bilateralni pregovori u razumnom vremenu ne uspiju, obje države spremne su teritorijalni spor iznijeti pred međunarodne pravosudne institucije.
3. Obje države spremne su ubrzati provedbu Ugovora o pitanjima sukcesije, potpisanog 29. lipnja 2001. u Beču.
4. Obje države suglasne su kako je potraga za nestalim osobama prioritetno humanitarno pitanje te kako će uložiti iskrene i maksimalne napore u traženje nestalih osoba.
5. Obje države svjesne su novih izazova pred Europom i svijetom, naime međunarodnog terorizma te svjetske migrantske i izbjegličke krize. Spremne su aktivno i koordinirano djelovati u borbi protiv međunarodnog terorizma te u rješavanju migrantske i izbjegličke krize, bilateralno, regionalno i u okviru Europske unije.
6. Obje države spremne su aktivno sudjelovati u zajedničkim razvojnim i prekograničnim projektima Europske unije.

Ova Deklaracija potpisuje se u dva primjerka, svaki na hrvatskom i srpskom jeziku.

Subotica, 20. lipnja 2016.

Predsjednik Vlade Republike SrbijePredsjednica Republike Hrvatske
Aleksandar VučićKolinda Grabar Kitarović

21. stoljeće
Povijest